Hof sê oor ‘F*** white people’-kunswerkDie uitstalling. Landdros D.M. Thulare het Dinsdag gelas die werk is nie haatspraak nie maar eerder ŉ uitdrukking van kuns. Volgens Thulare is die werk van Dean Hutton nie onbillike diskriminasie op grond van ras nie. Jack Miller, leier van die Cape Party, het die gelykheidshof genader en versoek dat Hutton beboet word en om verskoning moet vra vir die kunswerk. “Dit is ongelooflik dat so ŉ eenvoudige en duidelik aanstootlike uitlating so verkeerd verstaan en verskoon kan word in ŉ hof,” het Miller oor die uitspraak gesê. “In 1994 het die Suid-Afrikaanse regering onder leiding van Nelson Mandela ŉ visie van ŉ reënboognasie bevorder. Vandag is ‘F*** white people’ kuns. Waarnatoe volgende?” Jeremy Klerck, regsverteenwoordiger vir die museum, het die uitspraak verwelkom. “Dit is ŉ waterskeidingsuitspraak ter verdediging van vryheid van spraak en uitdrukking van kuns.” Die uitstalling bevat net die woorde “F*** white people” wat in swart en wit gedruk is, saam met ’n stoel en goue stewels. Die uitstalling is sedert begin vanjaar by die museum te sien en is in Januarie deur lede van ŉ politieke party geskend. Dr. Pieter Groenewald, leier van die VF Plus, het destyds gesê in tye waarin rasseverhoudinge in Suid-Afrika uiters sensitief is en waar mense wat hulle aan rassistiese uitsprake skuldig maak, selfs swaar deur howe gestraf word, is die uitstalling kortsigtig en ervaar baie mense dit as beledigend.